Kvindernes DM-titel i floorball kunne kun havne et sted, nemlig i Frederikshavn. Der var lagt op til en finale med andet end bare titlen på spil. Bulldogs og Outlaws kommer begge fra Frederikshavn. De to klubber har i flere år haft et had til hinanden. - Det startede jo med, at vi tævede hinanden nede i byen, men nu er det bare ren rivalisering, siger Søren Frederiksen, træner fra Frederikshavn Outlaws. De to klubber har mødt hinanden i fem DM-finaler fra 2004 til 2009. Lige nu er håne-retten hos Bulldogs, de har vundet DM de seneste to år. Og det gjorde de til tre på stribe i dag. Efter en flot tredje periode vandt Bulldogs 6-2. Herrerne fra Frederikshavn Bulldogs var også i DM-finalen. Her blev det dog til et nederlag. Holdet tabte 3-4 til Rødovre efter forlænget spilletid.

Opsummering:
Floorball-kvinderne fra Frederikshavn Bulldogs blev i dag danske mestre efter en finalesejr over arvefjenderne fra Frederikshavn Outlaws.